Na osnovu čl. 34. i 98. Zakona o izboru narodnih poslanika („Službeni glasnik RS“, br. 35/00, 57/03 – US, 72/03 – dr. zakon, 18/04, 85/05 – dr. zakon, 101/05 – dr. zakon, 104/09 – dr. zakon, 28/11 – US i 36/11) i člana 80. Uputstva za sprovođenje izbora za narodne poslanike Narodne skupštine, raspisanih za 24. april 2016. godine („Službeni glasnik RS“, broj 22/16),

Republička izborna komisija, na sednici održanoj 8. marta 2016. godine, donela je

**O D L U K U**

**o naknadama za zakup prostorija** **i naknadama za rad na sprovođenju glasanja na izborima za narodne poslanike Narodne skupštine, raspisanim za 24. april 2016. godine, na teritoriji Autonomne pokrajine Kosovo i Metohija**

**1.** Određuje se naknada za zakup prostorije koja je u privatnoj svojini, a određena je za biračko mesto za glasanje na izborima za narodne poslanike Narodne skupštine, raspisanim za 24. april 2016. godine, na teritoriji Autonomne pokrajine Kosovo i Metohija, u iznosu od **5.000,00** dinara.

Opštinska/gradska uprava će sa vlasnikom prostorije iz stava 1. ove tačke zaključiti ugovor o zakupu.

Sredstva za naknadu iz stava 1. ove tačke Republička izborna komisija preneće na izdvojene račune opštinskih/gradskih uprava, po dostavljanju kopije ugovora o zakupu iz stava 2. ove tačke.

**2.** Članovima biračkih odbora pripada jednokratna naknada za rad u biračkom odboru u iznosu od po **5.000,00** dinara.

Članovima radnih tela Republičke izborne komisije pripada jednokratna naknada za pružanje administrativno tehničke pomoći biračkim odborima u iznosu od po **5.000,00** dinara.

Pravo na naknadu utvrđenu st. 1. i 2. ove tačke članovi biračkih odbora i članovi radnih tela će ostvariti na osnovu evidencije o njihovom prisustvu.

Sredstva za naknade iz st. 1. i 2. ove tačke Republička izborna komisija preneće na izdvojene račune opštinskih/gradskih uprava, prema mestu prebivališta članova biračkih odbora, odnosno radnih tela.

**3.** O sprovođenju ove odluke staraće se sekretar Republičke izborne komisije.

**4.** Ova odluka stupa na snagu danom donošenja.

02 Broj: 120-64/16

U Beogradu, 8. marta 2016. godine

**REPUBLIČKA IZBORNA KOMISIJA**

PREDSEDNIK

prof. dr Dejan Đurđević